Omnibus sanctæ Ecclesiæ fidelibus, notum sit quod Guillelmus comes Nivernensis, pater Rainaldi et Guillelmi, laudavit atque in perpetuum concessit S. Mariæ et ecclesiæ Molismensi quicquid eis apud Sanctum-Moderatum datum fuerat, et etiam piscationem aquæ ubicumque in sua aqua piscari voluerint. Testes sunt Ileranus de Montecelso, Rorgo Autissiodorensis, Wido præpositus de Malliaco, Rufus, cocus. Factum est hoc Autissiodoro, in castelliolo sub ulmo. Post mortem vero hujus Guillermi senioris, Guillelmus juvenis, filius Rainaldi, avo suo in honore successit; qui hoc donum, quod avus suus fecerat, iterum laudavit atque firmiter concessit, præsente Hugone Grosso et Rainaldo Bauduino, et Andrea, præposito, et Gaufredo de Vincellis. Landricus, Pulchra-mater cognomine, dedit Deo et sancto Moderato et monachis Molismensibus, pratum illud et terram que est inter fluvium Chore et ecclesiam Sancti-Moderati, pro salute animæ suæ, ac pro decem solidis quos a Johanne et Hugone, monachis, tunc ibi manentibus, accepit. Ipsa vero ecclesia S. Moderati obtinet unum jornalem terræ quem antiqui fideles dederunt, qui ipsam ecclesiam in proprio alodio fundaverunt.